מכבי ארזים רמת גן (כדוריד)

היסטוריה

הקבוצה נוסדה בשנת 1963 על ידי ברוך חפץ, אברהם פסקל המשמש עד היום כיושב ראש האגודה ואליהם חבר בהמשך ישראל וידס המשמש כנשיא המועדון וניהל את האגודה ואת נבחרת ישראל נשים במשך שנים רבות, כאשר אלדד חפץ, בנו של ברוך, פעיל באגודה כמאמן וכמנהל.
הקבוצה הוקמה על מנת להנציח את שמם וזכרם של שישה חללי "פלוגת הארזים" מגדוד שועלי שמשון שלחמו ונפלו בקרב במלחמת השחרור: יוסף ארביב, יוסף בן ישעיהו, מנחם ברודסקי, אברהם גלברד, יוסף מנוביץ ומשה קמחי, שהיו גם חברי אגודת מכבי ושחקני כדוריד וכדורסל בקבוצות הספורט של מכבי תל אביב. לכן בתחילת דרכו של המועדון, היו אלה שחקני הכדורסל של מכבי תל אביב שהיוו את הבסיס לקבוצת הכדוריד קבוצת הבוגרים של המועדון עלתה בשנת 1968 לליגה הלאומית בהדרכתו של ברוך חפץ.
הישגה הבולט של הקבוצה היה עת זכתה בעונת 1977/1978 בגביע המדינה. במשחק שהתקיים בהיכל הספורט בחולון, זכתה הקבוצה בניצחון דרמטי על הפועל רמת גן 9:13. על סגל הקבוצה נמנו דורון גלפנד (קפטן), שוקי וייס, יעקב רוסו, יאיר כץ, יואב דורון, דני אלייקים, שלמה אלמוזנינוס, עמוס מועלם, אריה שגיא, יורם כגן, אריק הוברמן, איתן גלאנט, איתי רגבי, ראובן זברוצקי, דורון כזום ואילן עזרא. אימן את הקבוצה ישראל ברנר ומנהלה היה ישראל וידס.
שתי עונות לאחר מכן, זכתה הקבוצה בסגנות האליפות והגיע לגמר גביע המדינה, שהתקיים בהיכל הספורט ביד אליהו, שם נוצחה על ידי הפועל רחובות. בשנים אלו שיחקה הקבוצה פעמיים ברציפות בגביע אירופה, אך נוצחה בשני מפגשים כפולים בידי בארה-מארה מרומניה ופורטו מפרוטוגל.
בנוסף לשחקנים שהיו שותפים לזכייה ההיסטורית בגביע במדינה, שיחקו במהלך השנים בקבוצה הבוגרת מספר שחקנים בולטים נוספים, ביניהם: אברהם פסקל, שלמה מנדל, ציון שמש, איתן בן עמי, איתן שאולוב, דורון בוק ז"ל, ניצן גניס, רן הלפרין, בני גוז, אייל קרבי, גבי ספרן, דורון אלינב, צביקה דלל.
מועדון הכדוריד של מכבי הארזים רמ גן הצמיח גם את אחד ממאמני הכדוריד הבולטים בארץ - שלי בר סלע שגדל במועדון ואף שימש במשך ארבע שנים כמאמן הנבחרת הלאומית של ישראל.
בעונת 1983/1984 נשרה קבוצת הגברים לראשונה בתולדותיה לליגה השנייה. בעונת 1985/1986 שבה לליגה הבכירה לשתי עונות, אך בעונת 1987/1988 נשרה שוב לליגה השנייה, שם שיחקה 11 שנים עד לעונת 1998/1999 שבה עלתה שוב לעונה אחת בליגה הבכירה.
בעונת 2004/2005 חזרה קבוצת הגברים למשך 3 עונות לליגה הבכירה. ביקור נוסף של הקבוצה למשך עונה אחת בליגה הבכירה התקיים בשנת עונת 2012/13. בסה"כ במשך 50 שנות קיומה שיחקה קבוצת הגברים הבוגרת במשך 27 עונות בליגה הבכירה.
בסיום עונת 2018/2019, ירדה הקבוצה לליגה הארצית.

קבוצת הנשים

קבוצת הנשים משחקת בליגה הלאומית.
קבוצת הנשים זכתה באליפות המדינה לראשונה בעונת 1967/1968 ו-3 עונות ברציפות לאחר מכן, ב-1977/1978, ובעונת 1979/1980 ועוד 6 פעמים ברציפות לאחר מכן עד 1985/1986, סה"כ ב-12 אליפויות, כאשר ב-6 מהן זוכה הקבוצה גם בגביע המדינה לכדוריד נשים ומשלימה 6 דאבלים.
לאחר הפסקה ארוכה שבה הקבוצה שהורכבה משחקניות מקבוצת הנערות (פעמיים אלופת המדינה ומחזיקת הגביע) חזרה אל מרכז הבמה, ובעונת 2016/2017 העפילה לגמר גביע המדינה ולגמר הפלייאוף בליגה הראשונה אך הפסידה בשניהם לבנות הרצליה. בעונת 2017/2018 זכתה הקבוצה באליפות ובגביע המדינה והשלימה דאבל שביעי בהיסטוריה, לאחר 31 עונות בהן לא זכתה בתואר. בעונת 2018/2019 זכתה הקבוצה באליפות ה-14 במספר, אך הפסידה בגמר הגביע למכבי ראשון לציון שזכתה בתואר לראשונה בהיסטוריה שלה.
מספר שחקניות בולטות גדלו ויצאו מהקבוצה: תמי סנדיק המשמשת כיום כמנהלת נבחרות ישראל נשים, מונסה בר מנהלת בית ספר וחברת הנהלת איגוד הכדוריד ויו"ר ועדת נשים, ומרגלית פנגר-נבון שהייתה מלכת השערים של הליגה באותם הימים וקפטנית נבחרת ישראל.